Arianna Follis
Arianna Follis (sündinud 11. novembril 1977) on itaalia endine murdmaasuusataja. Esimest korda osales Follis maailma karikasarjas 17. veebruaril 1995 Itaalias Brussoni etapil, kus tuli 10 km vabastiilis 54. kohale. Juunioride maailmameistrivõistlustel osales ta kaks korda. 4. veebruaril 1996 tuli ta Itaalias Asiagos 15 km vabastiilis 20. kohale, kui võitis Julia Tšepalova Kristina Šmiguni ees. 12. veebruaril 2007 tuli ta Kanadas Canmore'is 5 km distantsil klassikalises tehnikas 25. kohale (Kristina Šmigun võitis) ja 16. veebruaril samas 15 km distantsil vabatehnikas 8. kohale (võitis Kristina Šmigun Katrin Šmiguni ees). MK-etapil tuli Follis esimest korda 50 parema sekka 7. katsel, kui 20. veebruaril 2000 tuli Prantsusmaal Lamoura Mouthes 44 km ühisstardist vabatehnikasõidus 21. kohale. Sellest peale hakkaski Follis järjekindlalt MK-etappe sõitma. Ja 4. veebruaril 2001 saavutas ta Tšehhimaal Nove Mestos 1 km vabastiilis sprindis 7. koha. Tõsi, koosseis polnud tugev ja võistlejaid oli vähe. Siiski arvati Follis sama aasta MM-koondisse. 18. veebruaril 2001 saavutas Follis 2001. aasta MM-il Soomes Lahtis 5+5 km suusavahetusega sõidus 28. koha, olles itaallastest viimane. 21. veebruaril tuli ta 1 km vabatehnikasprindis 13. kohale, olles itaallastest teine. Varsti hakkas Follis pääsema Itaalia teatenaiskonda. Sellega saavutas ta mitu 3. kohta, kuid kõrgemale ei küündinud: 16. detsembril 2001 Šveitsis Davosis sõitis ta kolmandas vahetuses välja alles 10. aja, 24. novembril 2002 Rootsis Kirunas samuti kolmandas vahetuses 5. aja, 14. veebruaril 2003 Asiagos koos Karin Moroderiga tuli ta 3. kohale vabatehnikas 6×1,4 km paarissprindis ja 23. märtsil 2003 sõitis ta Rootsis Falunis viimases vahetuses välja 4. aja, kaotades lõpuspurdis Bente Skarile. 2003. aasta MM-il Itaalias Val di Fiemmes saavutas Follis 5+5 km suusavahetusega sõidus 22. veebruaril 2003 21. koha (maailmameistriks tuli Kristina Šmigun). 24. veebruaril sõitis ta teatenaiskonnas viimast vahetuses välja 3. aja ja tõstis Itaaliat 2 kohta, aga jäi ikka alles 7. kohale. 28. veebruaril saavutas ta 30 km vabatehnikas 30. koha (Šmigun sai pronksmedali). 18. jaanuaril 2004 saavutas ta Nove Mestos oma senise parima koha individuaalsel MK-etapil, tulles 1,2 km vabatehnikasprindis 4. kohale. Lisandusid 3. kohad Saksamaalt Düsseldorfist 24. veebruaril 2004 6×0,8 km paarissprindis koos Gabriella Paruzziga ja Šveitsist Bernist 5. detsembril 2004 6×1,1 km paarissprindis koos Paruzziga. 2005. aasta MM-il Saksamaal Oberstdorfis osales Follis kolmel distantsil. 17. veebruaril 2005 tuli ta 10 km vabatehnikas 18. kohale. 21. veebruaril sõitis ta teatenaiskonnas viimases vahetuses välja 6. aja ja langes peaaegu esikohalt pronksmedalile. 25. veebruaril saavutas ta 6×0,9 km paarissprindis koos Sabina Valbusaga 5. koha. 2006. aasta taliolümpiamängudel Itaalias Torinos tegi Valbusa kaasa juba viis ala. 12. veebruaril saavutas ta 7,5+7,5 km suusavahetusega sõidus, mille Kristina Šmigun võitis, 36. koha. Ülejärgmisel päeval tuli ta 6×1,2 km paarissprindis koos Paruzziga 7. kohale. 18. veebruaril sõitis ta teatenaiskonnas avavahetust ja saavutas 7. koha. Kõik need naiskonnad, kes Itaaliat pärast avavahetust edestasid, jäid lõpuks tahapoole, aga olümpiavõitjaks tuli Venemaa Saksamaa ja Itaalia ees. 22. veebruaril tuli Follis 1,2 km vabatehnikasprindis 7. kohale ja ülejärgmisel päeval 30 km ühisstardist vabatehnikasõidus 12. kohale. 7. märtsil 2006 võitis Follis oma elu esimese MK-etapi: 0,75 km vabatehnikasprindi Rootsis Borlänges. 2007. aasta põhja suusaalade maailmameistrivõistlused toimusid Jaapanis Sapporos. Follis tuli 23. veebruaril paarissprindis koos Sabina Valbusaga 8. kohale ja ülejärgmisel päeval 7,5+7,5 km suusavahetusega sõidus 19. kohale. 27. veebruaril saavutas ta 10 km vabastiilis Kateřina Neumannová ja Olga Zavjalova järel pronksmedali. 1. märtsil sõitis ta teatenaiskonnas viimast vahetust, saavutas seal teise aja Neumannová järel ja tõi Itaalia finišisse 6. kohal. 18. jaanuaril 2009 võitis Follis koos Magda Genuiniga Kanadas Vancouveris toimunud eelolümpia paarissprindis. 16. jaanuaril tuli ta 1,2 km klassikasprindis 16. kohale ja 17. jaanuaril 7,5+7,5 km suusavahetusega sõidus 3. kohale. 2009. aasta põhja suusaalade maailmameistrivõistlused toimusid Liberecis ja Follis osales viiel distantsil. 21. veebruaril tuli ta 7,5+7,5 km suusavahetusega sõidus 7. kohale. Kuid 24. veebruaril tuli Follis 1,3 km vabatehnikasprindis maailmameistriks. Järgmisel päeval saavutas ta koos Marianna Longaga paarissprindis pronksmedali Soome ja Rootsi järel. Järgmisel päeval toimus teatesõit, kus Follis sõitis viimases vahetuses 3. aja ja tõstis Itaaliat 2 kohta, 5. kohale. 28. veebruaril tuli Follis 30 km ühisstardist vabatehnikasõidus 8. kohale. 2010. aasta taliolümpiamängudel Vancouveris osales Follis kolmel distantsil. 15. veebruaril tuli ta 10 km vabatehnikas 11. kohale (Kristina Šmigun võitis hõbemedali), 19. veebruaril 7,5+7,5 km suusavahetusega sõidus 9. kohale ja 25. veebruaril teatesõidus 4. kohale. Teatesõidu avavahetuses jäi ta alles 12. kohale. 2011. aasta MM-il tegi Follis kaasa neli ala. Vabatehnikasprindis tuli ta Marit Bjørgeni järel hõbemedalile, ülejärgmisel päeval 7,5+7,5 km suusavahetusega sõidus 19. kohale. 2. märtsil tuli ta naiskondlikus sprindis 4. kohale ja järgmisel päeval samale kohale ka teatenaiskonnaga. Viimases vahetuses sõitis Follis sõitis Follis 3. aja ja tõstis Itaaliat ühe koha võrra. Follis lõpetas karjääri pärast 2010.–2011. aasta hooaega.